Protokolli ġodda għall-attivitajiet maħruġin mill-Ministeru tas-Saħħa llum jintroduċu l-kunċett famuż tal-"bubbles" li ġie addottat fl-iskejjel meta dawn reġgħu fetħu fil-pandemija. Dan billi attivitajiet li jsiru f'postijiet kbar fejn ikun possibbli li jkun hemm sezzjonijiet differenti, jistgħu jattendu għalihom aktar minn 100 persuna, ġaladarba dawn ikunu maqsumin f'sezzjonijiet differenti. Għalhekk, jista' jkun hemm sa 100 persuna f'kull hekk imsejħa bubble. Skont il-miżuri mħabbrin mill-Ministru għas-Saħħa Chris Fearne u mis-Supretendent għas-Saħħa Pubblika Charmaine Gauci x-xahar li għadda għall-attivitajiet, mill-5 ta' Lulju jistgħu jsiru attivitajiet b'100 persuna, mid-19 ta' Lulju b'150 persuna u mit-2 t'Awwissu b'200 persuna. Il-linji gwida, maħruġin fil-15 ta' Ġunju, jittrattaw attivitajiet kulturali, artistiċi, taż-żfin, mużika u teatru, kif ukoll attivitajiet marbutin ma' kumpaniji jew għaqdiet, bħal konferenzi, serati ta' premjijiet, laqgħat ġenerali annwali, u l-bqija. Madankollu, illum ġew aġġornati dawn il-linji gwida b'tali mod li hu indikat li jekk il-post fejn issir l-attività jkun jesa', jista' jkun hemm sezzjonijiet separati fih, bi dħul u ħruġ separat, faċilitajiet bħat-toilets differenti, u anke staff differenti. F'dal-każ, għalhekk, mill-5 ta' Lulju, kull sezzjoni separata jista' jkollha sa 100 persuna. Il-linji gwida jinsistu li l-istaff u l-persuni f'kull sezzjoni ma jistax ikollhom kuntatt ma' persuni minn sezzjonijiet oħra. Kull sezzjoni jista' jkollha persuna f'kull erba' metri kwadri tal-post. Meta tħabbar li se jerġgħu jibdew l-attivitajiet Filmat: Jistgħu jsiru attivitajiet ta' 100 persuna mill-5 ta' Lulju Uħud mill-miżuri għal dawn l-attivitajiet huma li: Kull attività jrid ikollha persuna bħala organizzatur li tkun responsabbli għall-attività; L-organizzatur irid japplika għal permess mal-Awtorità Maltija għat-Turiżmu (MTA) u jissottometti risk assessment minn hawn jew hawn , u formola tal-assessjar għandha tintbagħat fuq riskdepository@visitmalta.com tal-anqas 10 ijiem qabel l-attività; Jistgħu jsiru spezzjonijiet waqt l-attivitajiet; Dawk li jattendu jridu jibbukkjaw/jaqtgħu biljett qabel, ma jistgħux jinbiegħu biljetti mal-bieb; Jistgħu jattendu biss dawk li jkollhom ċertifikat tal-vaċċin validu li jiġi ċċekkjat mal-bieb; L-istaff, il-persuni tekniċi u dawk li jieħdu sehem irid ukoll ikollhom ċertifikat tal-vaċċin; Dawk li jkunu jidhru ma jifilħux jew li jkollhom sintomi respiratorji ma jitħallewx jidħlu; Iridu jitħarsu l-miżuri ġenerali bħal li tittieħed it-temperatura tan-nies u li jiġu pprovduti s-sanitisers. Ara l-linji gwida kollha X'regoli jridu jiġu obduti waqt l-attivitajiet? Din il-bidla fil-protokolli tħabbret illum, propju jum wara li l-artisti ħaduha qatta' bla ħabel kontra l-awtoritajiet wara li l-proposti tagħhom ma ngħatawx widen, u ċelebrazzjonijiet kbar bħal tal-klabb tal-futbol tal-Ħamrun tħallew isiru. Ilbieraħ Howard Keith Debono, il-produttur tal-mużika u l-President tal-MEIA, ħabbar li llum se jmur il-Belt Valletta quddiem il-Parlament bi plakka bil-kliem "Daqshekk diskriminazzjoni għall-arti u d-divertiment." Dan ried jagħmlu b'att ta' protesta solitarja f'isem l-industrija tal-arti u d-divertiment li hu u bosta artisti jħossu li qed issir diskriminazzjoni kontrihom. Il-kontroversja tal-bieraħ Il-qiegħa tkompli tisħon wara ċ-ċelebrazzjonijiet tal-Ħamrun Din il-ġimgħa l-Assoċjazzjoni Maltija tal-Industrija tal-Arti u d-Divertiment (MEIA) kellha tagħmel protesta b'mod paċifiku fil-Belt Valletta, sabiex taqbeż għad-drittijiet tal-artisti. Dan billi n-nies involuti fis-settur ma jħossux li l-miżuri mħabbrin dwar il-mod kif jistgħu jsiru l-attivitajiet huma vijabbli għalihom u għall-għajxien tagħhom. Madankollu, jum biss qabel il-protesta l-Pulizija infurmat lill-MEIA li minkejja li huma kienu se jżommu mal-miżuri tal-Covid-19, il-protesta ma tistax issir propju minħabba l-pandemija. Għalhekk, l-MEIA għamlet il-protesta online. Il-qiegħa mbagħad kompliet tisħon meta l-partitarji tat-tim tal-futbol Ħamrun Spartans ħarġu jiċċelebraw fit-toroq Ħamruniżi u kienu miġburin f'folol kbar ta' nies, mingħajr ma jżommu d-distanza soċjali u mingħajr maskri. Aqra l-protokolli kollha hawn. Aqra aktar 124 persuna mħarrkin għaċ-ċelebrazzjonijiet fil-Ħamrun Taqbel ma' dan il-kunċett?